L’Udin al va a rompisi i cuars cuintri dal Toro. Dopo dôs partidis là che la scuadre e someave vê rivât adore a liberâsi des sôs inciertecis e a cjapâ sù une fisionomie tatiche e agonistiche plui adate par frontâ il campionât, la ande che e à cjapât la partide di îr e soredut il so risultât finâl a son une frenade pericolose e un pas indaûr che al fâs vignî pôre. Magari cussì no, cumò al somee pardabon che no sedin plui dubis: la scuadre furlane e à di scombati par salvâsi.
Chê cuintri dal Turin je une “zornade no” e si lu capìs za sul imprin. L’Udin al cjape la iniziative ma nol rive a jessi masse incisîf, un pôc par merit de difese e dal puartîr dal Turin e soredut pai siei limits te fase ofensive. Il Toro si difint cun ordin e al colpìs in cuintripît, ma Brkič al à la situazion sot control e cussì il prin timp si siere cence goi.
La riprese si vierç cun Gudiolin che al cambie Fernandes cun Maicosuel. L’intindiment al varès di jessi chel di dâ plui velocitât aes azions di atac, però ce che al salte fûr al è dute une altre musiche, cul Udin che nol à compatece e il Toro che al rive a cjatâ une altre volte la strade dal cuintripît e cun doi passaçs, di Brighi a Cerci e di Cerci a Farnerud, al met il so zuiadôr svedês denant di Brkič: pinelade di sot e un a zero pai ospits.
Il Toro al met il gol in cassefuarte e al tire sù dutis lis bariduris che a coventin par fermâ la voie dai blancs neris di dreçâ la partide. L’Udin al môf la bale ma nol rive a scjavaçâ la muraie toriniste, cundut che Guidolin al fâs jentrâ ancje Nico Lopez.
A mancjin chê grinte e chê luciditât che si jerin viodudis inte partide cul Napoli e ancje in chê cuintri de Juve: Di Natale al è isolât e intermitent e i siei compagns di scuadre a dan la impression, di une bande, di scugnî zuiâ pal cjapitani e, di chê altre, di zuiâ ognidut par so cont.
Il risultât al è che la scuadre no à ecuilibri e il Toro al fâs ancjemò mâl ator de mieze ore dal secont timp cun Immobile che al cjate la bale juste pal doi a zero.
Al Udin i reste sù par jù un cuart di ore par provâ a dreçâ la partide, ma il so atac afanât e confusionari nol rive a combinâ nuie di bon.
Cumò la situazion si fâs grivie. Lu conferme ancje il sbroc di Guidolin ae fin de partide che si à dit dispunibil a fâ un pas indaûr. La robe e je rientrade e chest al è un ben: un cambiament de direzion tecniche in chest moment nol somee jessi la robe miôr, stant che tes ultimis partidis ancje il tecnic al veve mostrât di jessi in stât di meti in cjamp la scuadre cun sintiment e di recuperâ ancje la voie di jessi scuadre e di scombâti in grup dai siei zuiadôrs.
Al è ben che il mister al cjapi in man la situazion compagn che tes uiltimis setemanis e no cemût che (nol ?) veve fat timp indaûr. A son diviers problemis, ma – daûr di chês che a son lis prestazions individuâls – al salte fûr in particolâr chel che al tocje Di Natale che nol somee plui lui. Il rapuart tra la sô presince in cjamp, il so rindiment e chel de scuadre al è une sorte di reazion a cjadene negative e la domande e ven sù spontanie: no saraial miôr che al lassi spazi a cualchidun altri – chel Udin cence Totò dal San Paolo al è stât un dai miôr di dute la stagjon – e che al resti a disposizion par jentrâ eventualmentri tal secont timp e par judâ a cressi i siei compagns plui zovins par che a rivedin a esprimi miôr il lôr potenziâl?
Cumò al covente preparâsi ben par lâ a zuiâ a Livorno.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn